Иужьрей зэIущIэхэм ириплъэжри
«Мэхъэчкъалэ» (Мэхъэчкъалэ) — «Спартак-Налшык» (Налшык) — 3:2 (2:0). Мэхъэчкъалэ. Исинбаевэм и цIэр зезыхьэ стадион. Накъыгъэм и 4-м. ЦIыху 200 еплъащ.
Судьяхэр: Верулидзе (Владикавказ), Охрименкэ (Мейкъуапэ), Михалев (Мэзкуу).
«Мэхъэчкъалэ»: Хамхоев, Саидов, Махмудов (Ибрагимов М., 67), Гитинов, Халимбеков, Ибрагимов К., Агаларов, Юсупов (Мортоглян, 89), Абдурагимов (Насибов, 86), Гаджиев (Абдулаев, 83), Абакаров (Исаев, 80).
«Спартак-Налшык»: Антипов, КIэдыкIуей, Сын- дыку, Белоусов, Шумахуэ, Хьэшыр (Багъэтыр, 61), Ашу (Бацэ, 57), Дэхъу, Iэпщацэ, Пащты (к), Бахъсэнокъуэ (ХъутIэ, 60).
Топхэр дагъэкIащ: Гитиновым, 18 (1:0). Агаларовым, 23 (2:0). Дэхъум, 58 (2:1). Ибрагимов М., 69 (3:1). Багъэтырым, 90+2 (3:2).
Дагъуэ къыхуащIащ: Багъэтырым, Гаджиев А., Саидовым.
Накъыгъэм и 4-м «Спартак-Налшыкыр» Дагъыстэным и къалащхьэм щыIущIащ щIыпIэ «Мэхъэчкъалэм». ПэщIэдзэ дакъикъэхэм щегъэжьауэ налшыкдэсхэм я гъуащхьэхъумэхэм я джэгукIэр арэзы укъэзымыщIт. Абы дэщIыгъужт ди гъуащхьэтет Антиповми и щтэIэщтаблэ щытыкIэр. Ебгъуанэ дакъикъэр екIуэкIыу арат топыр «Спартак-Налшыкым» и гъуэм дыхьэным зымащIэ къыщынэжам. АрщхьэкIэ, «Мэхъэчкъалэм» и футболистхэм я ебгъэрыкIуэныгъэм иужькIэ Шумахуэм къызригъэгъэза топыр Антиповым и гъуэм дэмыкIауэ судьяхэм къалъытащ.
Куэдрэ зригъэжьакъым футболеплъхэр япэ топми. Хэгъэрейхэм я ебгъэрыкIуэныгъэ зэпымыухэм кърикIуащ ахэр япэ ищыныр. Штрафнойм иту топыр къызыIэрыхьа Гитиновым Iэзэ дыдэу ар «Спартак-Налшыкым» и гъуэмкIэ иутIыпщащ — 1:0. Арыншами джэгукIэ щIагъуэ къэзымыгъэлъагъуэ хьэщIэхэм япэ топымрэ хэгъэрейхэм я тепщэныгъэмрэ я лъэр щIихати, «Мэхъэчкъалэм» бжыгъэр игъэбэгъуэным гугъуехьышхуэ тригъэкIуэдакъым. Антиповым хуэзанщIэу топыр къызыIэрыхьа мэхъэчкъалэдэсхэм я капитан Агаларовым япэ Iыхьэм и бжыгъэр 2:0-м хуигъэкIуащ.
ЗэIущIэм и зэхэлъыкIэм куэдым ягу къигъэкIыжат япэ къекIуэкIыгъуэм Налшык щызэхэта зэпэщIэтыныгъэр. Япэ Iыхьэм 0:2-уэ къыхагъэщIа «плъыжь-хужьыфэхэм» етIуанэ Iыхьэм зызэщIагъэбыдэжри, 3:2-уэ текIуэныгъэр зыIэрагъэхьауэ щытащ абы щыгъуэм.
Загъэпсэхуу къихьэжа нэужь «Спартак-Налшыкыр» нэхъ жыджэр къэхъуа хуэдэт. Угловой нэужьым Дэхъум бжыгъэр 2:1-м щыхуигъэкIуам Iуэхум къытригъэзэжыну налшыкдэсхэм къадэщIхэр щыгугъат. Ауэ дакъикъипщI нэхъ дэмыкIыу апхуэдэ мурадхэр зэрылъабжьэншэр щIигъэбыдащ зэIущIэм къыхыхьа- гъащIэ Ибрагимов Магомед — 3:1. Къыхэгъэщыпхъэщи, «Спартак-Налшыкым» Хамхоевым и гъуэм ебгъэрыкIуэныр зэпигъэуакъым. Абыхэм ящыщ зым Багъэтырыр зэуа топыр пкъом техуа нэужь къэлъеижри, гъуэм дыхьащ — 3:2. ЗэщхьэщыкIыныгъэр нэхъ мащIэ ящIа мыхъумэ, ди щIалэхэм зыкърагъэлыфакъым.
«Спартак-Налшык» (Налшык) — «Кубань» (Краснодар) — 0:3 (0:2). Налшык. «Спартак» стадион. Накъыгъэм и 10-м. ЦIыхуи 100 еплъащ.
Судьяхэр: Машлякевич (Мэзкуу), Магомедов (Мэхъэчкъалэ), Харченкэ (Дон Iус Ростов)
«Спартак-Налшык»: Къардэн, Сындыку, КIэдыкIуей, Белоусов, Шумахуэ, Хьэшыр, Ашу, Дэхъу (Бацэ, 46), Iэпщацэ, Пащты, ХъутIэ (Джэтэрывэ, 73).
«Кубань»: Шебанов, Сидоров, Ерохин, Рыбин, Лобкарев, Абдокъуэ, (Манько, 72), Каюмов (Пахлеванян, 85), Шалаев, Шульгин (Часовских, 72), Соловьев (Таказов, 62), Мамты (Архипов, 78).
Топхэр дагъэкIащ: Шульгиным, 6 (0:1). Каюмовым, 33 (0:2). Часовских, 82 (0:3).
Дагъуэ къыхуащIащ: Дэхъум, Лобкаревым, Хьэшырым, Шалаевым.
Накъыгъэм и 10-м «Спартак-Налшыкым» къригъэблэгъащ Краснодар и «Кубань»-р. Иужьрей зэIущIэхэм арэзы укъэзымыщI джэгукIэ къэзыгъэлъагъуэ хэгъэрейхэм хуэмыху дыдэу ирагъэжьащ. ЗэпэщIэтыныгъэм зэрыщIидзэу ерыщу къебгъэрыкIуэу хуежьа краснодардэсхэм я япэ топым куэдрэ дызыпигъэплъакъым. Еханэ дакъикъэр екIуэкIыу арат «Спартак-Налшыкым» и зыхъумэжыныгъэр къыщызэтещэщам. Дыдейхэм яIэщIэкIа «Кубань»-м и гъуащхьэхъумэныкъуэ Шульгиныр зэуа топым Къардэным къыхуегъэгъэзакъым — 0:1. ПсынщIэ дыдэу япэ ища хьэщIэхэр нэрылъагъуу нэхъ жыджэр къэхъуат, хэгъэрейхэм я лъэр щIэхуат.
Тепщэныгъэр зыубыда краснодардэсхэм «Спартак-Налшыкым» зы Iэмали къраттэкъым я гъуэм екIуэлIэну. Зэзэмызэххэ ебгъэрыкIуэныгъэ гуэрхэр ди щIалэхэм къызэрагъэпэщыну иужь ихьэми, и ежьапIэм щагъэужьыхыжырт, уеблэмэ хьэщIэхэр контратакэ жыджэркIэ къыпэджэжырт. Апхуэдэхэм ящыщ зым кърикIуащ «Кубань»-м тепщэныгъэр игъэбэгъуэныр. 33-нэ дакъикъэр екIуэкIыу Каюмовым ди гъуащхьэхъумэныкъуэхэм къатриха топыр Iэзэ дыдэу Къардэным и гъуэм нихьэсащ икIи бжыгъэр 0:2-м хуигъэкIуащ.
КIэух бжыгъэми джэгукIэми арэзы къищI хьэщIэхэм зэIущIэм и етIуанэ Iыхьэм гугъу зрагъэхьакъым, атIэ я лъэныкъуэмкIэ икIуэтыжри, Iэмал щаIэм и деж ебгъэрыкIуэурэ, джэгур и кIэм нагъэсащ. Апхуэдэу зэкъуэхуауэ къаIэрыхьа Iэмалхэм ящыщ зыр «Кубань»-м и футболистхэм ехъулIэныгъэкIэ къагъэсэбэпащ. КIэух дакъикъэхэм ирихьэлIэу бжыгъэр 0:3-м нигъэсащ джэгупIэ губгъуэм къызэрихьэрэ дакъикъипщI нэхъ дэмыкIа Часовских.
Иужьрей зэIущIэхэм «Спартак-Налшыкым» къигъэлъэгъуа джэгукIэхэм ириплъэжри, налшыкдэсхэм я унафэщIхэм трагъэкIащ командэм и тренер нэхъыщхьэ КIэбышэ Заур. Гъэ джэгугъуэр иухыху тренер нэхъыщхьэм и къалэнхэр игъэзэщIэну и пщэ далъхьащ Шакъ Ашэмэз.
АдэкIэ щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ зэхэта зэIущIэхэм къарикIуа бжыгъэхэм: 27-нэ джэгугъуэм: «ТIуапсы» (ТIуапсы) — «ЕсэнтIыгу» (ЕсэнтIыгу) — 2:0, «Интер» (Черкесск) — «Биолог-Новокубанск» (Прогресс) — 0:5, «Форте» (Таганрог) — «Краснодар-3» (Краснодар) — 0:0, «Динамо-Ставрополь» (Ставрополь) — «Анжи» (Мэхъэчкъалэ) — 3:2,«Мэшыкъуэ-КМВ» (Псыхуабэ) — «Кубань-Холдинг» (Павловскэ) — 1:2, «Дружба» (Мейкъуапэ) — «Легион Динамо» (Мэхъэчкъалэ) — 0:1, «Кубань» (Краснодар) — «Черноморец» (Новороссийск) — 1:0; 28-нэ джэгугъуэм: «Краснодар-3» — «Дружба» — 1:0, «Кубань-Холдинг» — «Форте» – 2:1, «Легион Динамо» — СКА — 0:0, «Биолог-Новокубанск» — «ТIуапсы» — 4:1.
ЖЫЛАСЭ Замир.
